Registrul Unic Național al terenurilor agricole devine accesibil publicului începând cu 1 martie
- Moraru Iulia
- 1 martie 2024, 13:45
Ministerul Agriculturii a comunicat că începând de vineri, 1 martie, aplicația online pentru Registrul Unic Național privind circulația și destinația terenurilor agricole din extravilan va fi disponibilă publicului.
Cererile sunt înregistrate în aplicația pentru Registrul Unic Național fie de către vânzători, persoane fizice/juridice, fie de către reprezentanții unităților administrativ-teritoriale din zona în care se află terenul agricol ce urmează să fie vândut, la solicitarea persoanelor interesate.
Ministerul Agriculturii anunță lansarea aplicației online pentru Registrul Unic Național
Conform unui comunicat al ministerului, aplicația permite înregistrarea cererilor pentru afișarea ofertelor de vânzare a terenurilor agricole din extravilan, inclusiv a documentelor justificative ale vânzătorilor.
De asemenea, permite înregistrarea cererilor pentru comunicarea acceptării ofertelor de vânzare și a documentelor justificative ale preemtorilor, precum și înregistrarea cererilor pentru ofertele de cumpărare și a documentelor justificative ale potențialilor cumpărători.
Aplicația facilitează publicitatea ofertelor de vânzare și a comunicărilor de acceptare a acestora, gestionând fluxul documentelor între unitățile administrative teritoriale și Ministerul Agriculturii și Dezvoltării Rurale, inclusiv structurile de specialitate sau teritoriale, și oferă informații despre stadiul dosarelor și publicitatea documentelor emise în cadrul acestor proceduri.
Procedura de înregistrare disponibilă doar online din 2025
Ministerul Agriculturii subliniază că Registrul unic național va fi implementat simultan cu procedura actuală, care presupune depunerea documentelor tipărite la unitățile administrativ-teritoriale, pe o perioadă de un an începând cu data de 1 martie 2024.
După data de 1 martie 2025, se va recurge exclusiv la procedura de înregistrare în sistem electronic.
Registrul Unic Național, accesibil printr-un cont de utilizator
Înregistrarea și validarea informațiilor referitoare la ofertele de vânzare și comunicările de acceptare a acestora, precum și ofertele de cumpărare, se efectuează prin crearea unui cont de utilizator prin accesarea link-ului vanzareterenuri.madr.ro, în conformitate cu instrucțiunile de utilizare furnizate celor interesati la momentul accesului.
Propunerile sau observațiile referitoare la operaționalizarea Registrului unic național privind circulația și destinația terenurilor agricole situate în extravilan, în sistem electronic se pot transmite până la data de 30.06.2024 la adresa de email: terenuri@madr.ro.